Unsen vruntliken grot mit begeringe alles guden vorgescreven. Ersamen, leven heren und vrunde. Juwer wisheit begere wi to wetende, dat leider ein bose minsche na anwisinge des ovelen geistes to male swarleken bescheddeget heft des heiglen geistes kerke hir binnen Darbte belegen, in veleme smide und clenode, dat he des anderen dages na nijars dage nu negest vorgangen dar ute nomen und stolen heft, alse unse sendeboden den juwen upper lesten dachwart tor Pernow berichtet und in scrift overgeven hebben. Des is uns wol to wetende worden, dat en misdeder nu binnen kort to Raseborch in Sweden grepen und gerichtet si, dar alsulk smide di gevunden schole wesen, dat de vogede darsulvest to truwer hant holden den genen, de dar recht to hebben. Worumme, leven heren und vrunde, wi juwer leve begerliken bidden mit sundergeme vlite, gicht desse brefwiser, de dar umme udgesant is, juwes rades und hulpe wor to behovede, dat gi em umme unser bede willen gunstich und hulplich willen sin und vorderen ene, wor gi mogen, dat wi jegen juwe erbarcheit gerne willen vorschulden, wor wi mogen. Dar mede sit dem almechtegen Gode bevolen sunt und wolmogende to langen tiden. Screven under unser stades secret, des vridages na unses Heren hemmelvart. Borgermeistere und rad der stad Darbte. Adress: Den ersamen, wisen mannen heren borgermeisteren und radmannen der stad Revele, unsen leven, besundern vrunden.